รองนายกรัฐมนตรี เน้นย้ำกระทรวงแรงงาน เตรียมความพร้อมการนำเข้าแรงงานต่างด้าวตาม MOU แก้ปัญหาการขาดแคลนแรงงานทะลัก
นายบุญชอบ สุทธมนัสวงษ์ ปลัดกระทรวงแรงงาน กล่าวว่า ได้รับมอบหมายจากรัฐมนตรีว่าการกระทรวงแรงงาน (นายสุชาติ ชมกลิ่น) ร่วมคณะ พลเอก ประวิตร วงษ์สุวรรณ รองนายกรัฐมนตรี ซึ่งกำกับดูแลการทำงานของกระทรวงแรงงาน ลงพื้นที่ตรวจเยี่ยมสถานประกอบการในจังหวัดระนอง โอกาสลงพื้นที่วันนี้ (15 ธ.ค.) รับฟังปัญหาด้านแรงงานจากผู้ประกอบการที่มีการจ้างแรงงานต่างด้าว เพื่อชี้แจงทำความเข้าใจและประชาสัมพันธ์สร้างการรับรู้เกี่ยวกับแนวทางการนำเข้าแรงงานต่างด้าวตาม MOU ในช่วงสถานการณ์การแพร่ระบาดของโควิด-19 การแก้ไขปัญหาการทะลักของแรงงานเข้าเมืองผิดกฎหมายและการแก้ไขปัญหาขาดแคลนแรงงานตามความต้องการของผู้ประกอบการ พลเอก ประวิตร เน้นย้ำให้กระทรวงแรงงาน เตรียมความพร้อมการนำเข้าแรงงานต่างด้าวตาม MOU เพื่อแก้ไขปัญหาการขาดแคลนแรงงานทะลักหลังการเปิดประเทศ รวมทั้งเร่งรัดประชาสัมพันธ์สร้างการรับรู้ให้ผู้ประกอบการมีการจ้างแรงงานที่ถูกต้องจะได้รับสิทธิประโยชน์ความคุ้มครองตามกฎหมาย จากนั้นคณะของพลเอก ประวิตร ไปยัง บริษัท โกลด์เด้น ซีฟู้ด อินเตอร์เนชั่น จำกัด ตั้งอยู่ที่ตำบลบางนอน อำเภอเมือง จังหวัดระนอง ซึ่งประกอบกิจการผลิตและจำหน่ายอาหารทะเล อาหารทะเลแช่แข็ง สัตว์น้ำแปรรูป มีพนักงานจำนวน 455 คน เป็นคนไทย 142 คน และเมียนมา 313 คน เพื่อรับฟังปัญหาด้านแรงงาน และพบปะแรงงานต่างด้าวที่ทำงานอยู่ในสถานประกอบการ